Štrbački buk
Štrbački buk je 24 m visok vodopad na rijeci Uni u blizini naselja Kulen Vakuf i Orašac koji se nalazi na granici Bosne i Hercegovine i Hrvatske. Štrbački buk ustvari čini nekoliko vodopada, a jedan drugom su u neposrednoj blizini. Dio je Nacionalnog parka Una. Nalazi se na 294 m nadmorske visine i uz martinbrodske vodopade predstavlja najljepši vodopad na Uni, kao i u ovom dijelu Evrope. Ovi vodopadi decenijama privlače pažnju zaljubljenika u prirodu, ali i ribolovaca, kao i umjetnika koji u ljepotama Une traže inspiraciju za svoja djela. Mada su vodopadi dobili ime po obližnjem mjestu Donji Štrbci u Hrvatskoj, najlakše im se dolazi sa bosanske strane, skrećući u Orašcu na makadamski put u dužini od oko 7 km.